**Noter om mål og status for naturen, sept. 2017**

**Nationale mål**

Folketinget besluttede i 1989 et mål om at fordoble skovarealet. Denne målsætning er videreført i Danmarks Nationale Skovprogram fra 2002, hvor målsætningen for skovarealet er, at ”Skovarealet skal forøges, så skovlandskaber dækker 20-25 % af Danmarks areal i løbet af en trægeneration.”

Danmark har som følge af EU's habitatdirektiv udpeget habitat- og fuglebeskyttelsesområder, som samlet kaldes NATURA 2000-områder. I disse områder er der konkrete mål for, at naturen skal sikres eller opnå en god tilstand. Der må derfor ikke ske tilbagegang i arealet eller kvaliteten af naturtyperne inden for disse områder. I nogle områder er der endvidere konkrete mål for, at der skal udlægges flere arealer til natur. På Bornholm er der syv Natura 2000-områder, og kommunen og staten er ansvarlig for målopfyldelsen.

Som følge af EU's vandrammedirektiv har Danmark også sat konkrete mål for at sikre eller opnå god tilstand i de større vandløb og søer.

For naturområder uden for Natura 2000-områderne er der ikke på tilsvarende måde fastsat specifikke mål.

Men Danmark har sammen med 192 andre lande i 2010 forpligtet sig til at stoppe tabet af biodiversitet inden 2020 med 20 fælles globale mål, de såkaldte Aichi-mål under FNs Biodiversitetskonvention.

EU-kommissionen vedtog på baggrund heraf i 2010 en strategi med følgende mål:

*”Standse tabet af biodiversitet og nedbrydelse af økosystemtjenester i EU inden udgangen af 2020, og for så vidt det kan gennemføres genetablere disse, og samtidig intensivere EU´s bestræbelser på at standse tabet af biodiversitet på globalt plan”.*

**Status**

Den seneste nationale miljøtilstandsrapport kom i 2014. <http://mst.dk/media/mst/9429173/natur_og_milj__2014_-_h_ringsudkast_til_milj_tilstandsrapport.pdf>

Rapporten samler den tilgængelige viden om miljø, ressourcer og natur. Og når det gælder den danske biodiversitet, er rapportens konklusion klar: Det går tilbage.

”Det er svært at pege på områder, hvor biodiversiteten er blevet fantastisk meget bedre,” siger Signe Nepper Larsen, afdelingschef fra Cowi og medforfatter til rapporten.

I den lysåbne natur, som tæller blandt andet hede, overdrev, moser, eng og klit, er arealet stabilt, men naturkvaliteten og den biologiske mangfoldighed er i tilbagegang, konkluderer rapporten.

Det gælder også de lysåbne naturområder, der er beskyttet af EU's habitatdirektiv. Her er heder og overdrev vurderet til at være i stærk ugunstig bevaringsstatus.

Ser man på landbrugslandet, så er biodiversiteten presset af, at en masse småbiotoper op gennem 1900-tallet er blevet sløjfet. Den udvikling er måske bremset, men ikke nok til at bremse tilbagegangen for dyr som hare og agerhøne.

Skovene indeholder flest arter – og også flest truede arter. Men også her er der problemer. Blandt andet med afvanding og hugst. Her er der brug for større arealer med urørt skov eller ekstensiv drift, hedder det i rapporten.

I vandmiljøet er søer og kystnære farvande påvirket af næringsstoffer, selv om miljøet i vandløbene har fået det lidt bedre med de seneste års skiftende vandmiljøplaner.

Herunder har jeg plukket og opsummeret yderligere fra rapportens konklusioner vedr. natur og biodiversitet:

* Lysåbne naturtyper: Arealet er stabilt, men naturkvaliteten er forringet. Naturkvaliteten i de lysåbne naturtyper er især udfordret af kombinationen af manglende græsning/høslæt, unaturlig hydrologi samt luftbåren kvælstofbelastning, der forringer artsdiversiteten og fremmer tilgroning. Opsplitning af naturarealerne og invasive arter er også en trussel mod biodiversiteten i den lysåbne natur.
* Småbiotoper: Nedgangen i antallet småbiotoper er stoppet, men arterne knyttet til agerlandet har det fortsat svært. Brakmarkerne, hvor der kunne være opstået ny natur bl.a. i form af hede og overdrev, er i tilbagegang. Næringselskende plantearter favoriseres med tab af biodiversitet til følge.
* Skov: Skoven er generelt mere artsrig end andre naturtyper, men en stor del af skovene er dog relativt artsfattige på både træer, urter, insekter, svampe, mosser og fugle. Det skyldes intensiv drift med rydning af underskov, manglende prioritering af urørte områder med henfaldende træstammer, dødt ved, høj vandstand og dyrkning af nåletræer. Arealet, som udlægges som urørt skov, er stigende, hvilket forventes at medvirke til at styrke biodiversiteten.
* Søer: Tilstanden af danske søer har udviklet sig positivt gennem de sidste 20 år, men mange danske søer er fortsat påvirket af tilførsel af næringsstoffer.
* Vandløb: Naturforbedrende tiltag har øget vandløbenes biodiversitet, næringsstofkoncentrationen er faldet og bl.a. antallet af naturligt selvreproducerende ørredbestande er i fremgang. Men mange vandløb er påvirket af regulering, hårdhændet vedligeholdelse og udledning af spildevand.
* Truede arter: Biodiversiteten er under pres, og omkring en fjerdedel af arterne i den danske flora og fauna er på den nationale rødliste og i risiko for at forsvinde. 54 % af de rødlistede arter er knyttet til skov. Truslerne består i fragmentering af bestande, forringelse af levesteder, forstyrrelser og klimaforandringer.

**Økologisk areal**

Økologisk landbrug bidrager til biodiversiteten. Danmark har et nationalt mål om, at det økologiske areal inden 2020 skal fordobles med udgangspunkt i arealet i 2007, så det i 2020 udgør mindst 300.000 ha eller 15 % af det samlede landbrugsareal. I 2016 udgjorde det økologiske areal på landsplan 8,1 procent af det totale indberettede produktionsareal.

Bornholm har et politisk mål om 20 % økologiske dyrkede arealer på Bornholm.

På Bornholm udgjorde det økologiske areal i 2016 4,2 %.

Kilde: <http://mfvm.dk/fileadmin/user_upload/MFVM/Nyheder/Statistik_oekologiske_jordbrugsbedrifter_2016.pdf>

**Lokale mål for Bornholms Regionskommune**

Bornholms Regionskommunes mål vedr. natur og biodiversitet fremgår af kommuneplanen. Her er følgende målsætning:

Bornholms landskab og natur skal beskyttes og bevares. Det skal sikres, at værdifulde landskaber, geologiske dannelser og naturtyper ikke forringes, at den biologiske mangfoldighed bevares og øges, og at der skabes sammenhæng mellem naturområder. Dette gøres ved at:

* Beskytte og pleje den enestående, uerstattelige og sårbare natur.
* Bevare og styrke økologiske forbindelser sikre den biologiske mangfoldighed ved at opretholde et varieret, levedygtigt og autentisk naturgrundlag, hvor dynamikken i dyre- og planteliv respekteres.
* Pleje og beskytte værdifulde naturtyper og landskaber.
* Revidere plangrundlag og datagrundlag løbende med henblik på vurdering af naturbeskyttelsesstrategier og plejeindsats.

**I retningslinjerne fremgår følgende om sikring af biologisk mangfoldighed**

Den biologiske mangfoldighed skal sikres ved at:

* Bremse tilbagegangen af arter og na­turområ­der,
* mindske konkurrencen fra invasive arter,
* genoprette værdifulde naturtyper, og
* vurdere konsekvenserne før evt. tilladelser til udsætning af fremmede arter gives,
* registrere områder beskyttet i henhold til naturbeskyttelseslovens § 3.

**Om Bornholms natur (fra kommuneplanen):**

Bornholms natur og landskab er enestående. På øens 588 km² er de fleste af Skandinaviens naturtyper repræsenteret, bl.a. klipper, klinter, skærgård, sandstrand, klitter, naturskove, løv- og nåleskov, enge, overdrev, søer, damme og moser mm.

De større sammenhængende naturområder er rester af det gamle højlyngsområde, der ligger i en bred bræmme fra nord til sydøst på øen. Områderne omfatter Hammerknuden, Rutsker og Rø Plantage, Almindingen, Bodilsker- og Poulsker Plantage, Ølene og Paradisbakkerne og kystlandskabet, der afbrydes af byer, sommerhusområder og havne.

Naturområderne midt på øen og kystområderne bindes sammen af mange småskove og mindre halvkulturarealer som enge og klippeløkker, levende hegn, diger, vandhuller, søer og vandløb.

Vandløbene på Nordbornholm ligger i sprækkedalene og er det mest uberørte og oprindelige natur, der findes på øen. Vandløbene på Sydbornholm snor sig gennem landbrugslandskab og blotter værdifulde geologiske lag.

Generelt er de bornholmske beskyttede naturtyper små og forholdsvis spredt beliggende i landskabet. Det gør naturområderne ekstra sårbare, idet de er forholdsvis meget udsat for påvirkninger fra omkringliggende arealer. Samtidig kan spredningsvejene for dyr og planter mellem områderne være lange. En del af de lysåbne naturtyper som overdrev og enge er afhængige af en vis drift og pleje, fx høslæt og afgræsning, for ikke at vokse til i krat og skov, men områdernes beliggenhed, størrelse og naturgivne forhold gør ofte, at driften er opgivet. Nogle af områderne plejes ved naturpleje.

**Status på Bornholm**

Det er jo meget komplekst at måle biodiversitet, så jeg har ikke nogen konkrete tal for, hvordan det går på Bornholm. Mit indtryk er, at den nationale status rammer billedet godt også for Bornholm.

For vandløb går det nok bedre, fordi vi grundet den naturlige topografi har mange naturlige vandløb med god tilstand og ikke så mange kraftigt regulerede vandløb som mange andre steder i landet.

Naturkapitalindekset viser, at vi har værdifuld natur på Bornholm. Men naturen og biodiversiteten er under pres ligesom i resten af landet. Men for lysåbne naturtyper og formodentlig skov, småbiotoper, søer og truede arter

Katrine Høst, Landskabsforvalter

Bornholms Regionskommune